**Ez vigasztalásom nyomorúságomban**

**Charles H. Spurgeon** (1834-1892) **1656. prédikációja**

Elhangzott Londonban, 1882-ben

Fordítás angolról: Borzási Sándor (Lupény. 2021. december 24-27.)

(Forrás: C.H. Spurgeon: **My Solace in my Affliction*.*** Sermon No. 1656. From: The Metropolitan Tabernacle Pulpit Volume, 28.)

***„Uram! örökké megmarad a te igéd a mennyben. Nemzedékről nemzedékre van a te igazságod, te erősítetted meg a földet és áll az. A te ítéleteid szerint áll minden ma is; mert minden, a mi van, te néked szolgál. Ha nem a te törvényed lett volna az én gyönyörűségem, akkor elvesztem volna az én nyomorúságomban.***”*(Zsolt 119,89-92)*

Még azokban a zsoltárokban is, amelyek nem kapcsolódnak valamilyen lesújtó történelmi eseményhez, gyakran megvilágosodik az író tapasztalata, és nyomon követhetjük a lelke által átélt érzelmeket, vándorútja során. Ezek a vallomások aztán élénk színben tárják elénk az életteljes valóságot.

E versekben foglalt elmélkedést nyilván az egykoron átélt és az emlékezetébe erősen bevésődött esemény váltotta ki. „Ha nem a te törvényed lett volna az én gyönyörűségem, ***akkor*** elvesztem volna az én nyomorúságomban.”

Semmit sem tudunk azokról a sajátos körülményekről és időről, amikor a szíve megrettent, amikor idegei túlfeszültek, amikor a természet gyengesége kimutatta magát. A lepel bölcsen rá van terítve az éles fájdalmakra, vagy a szívszaggató gyászra, amely mélyen lesújtotta a szenvedőt, és egyszerűen megnyugtat bennünket ez énekkel, melyben ujjongva ünnepli minden nyomorúságából és félelméből való szabadulását.

Nem tudjuk, milyen hosszú volt a nyomorúsága; de azt világosan látjuk, hogy elérte azt a fokot, amelyben rettenetes krízisbe jutott; *akkor* az életének egyensúlya imbolygott, igen megrendült. *Akkor* megérett a pusztulásra, szinte elveszett.

Ezenkívül, igen figyelemre méltó, hogy bármi volt is a nyomorúsága, akár betegség, vagy szerencsétlenség (katasztrófa), vagy bármilyen más csapás, úgy hivatkozik rá, mint ami ***sajátosan az övé*** volt, s így nevezi „az én nyomorúságom”. Nem illik tehát hozzánk, gyászának okát, vagy módját kutatnunk, vagy további kérdéseket tennünk fel.

Nagyon valószínű, a hallgatóim közt is van Istennek olyan drága gyermeke, aki annyira személyes és sajátos nyomorúsággal vesződik, hogy úgy érzi, „ez az övé”, és tolakodásnak venné, ha másvalaki beavatkozna. Ne zaklassuk az ilyeneket, mert csak fokoznánk bánatukat kérdéseinkkel.

„*Én nyomorúságom” –* olyan kifejezés ez, mely sajátos hangsúllyal bír, és teljesen egyedi jellegű. Nem is tudom, mi az, ami inkább megérint: a pátosza, vagy tartózkodása (szűkszavúsága). Ilyen szavak hallatára egy idegent joggal tölti el szánalom, de egy barát, bárhogyan is együtt érez, ódzkodik (visszaretten) egy olyan szív titkait fürkészni, amelyik ilyen gyöngéden elrejti saját keserűségét.

Az egyetlen dolog, amit a zsoltáros buzgón el kívánt mondani, az az orvosság volt, ami enyhítette fájdalmait és fenntartotta lelkét. Most hogy reálisan visszatekint, tisztán látja, hogy elveszett volna ama nyomorúság alatt, ha nem merített volna szilárd vigasztalást, boldogító tudatot Isten Igéjéből.

Ti is, én is, bármikor ki lehetünk téve hasonló mentális vagy lelki depressziónak, azon százféle leverő tényezők miatt, amelyek oly bőven keresztezik keresztyén életünket. Sok sáros hely van a mennybe vivő úton, és ezért bölcsességünkre vall, ha megállunk és komolyan megfigyeljük, miként jutott át ezeken ez az istenfélő ember.

Én szeretem hallani, bármelyik hívő embertől, hogyan nyert vigasztalást, mert engem is vigasztal. Nagyon érdekel bármelyik névtelen fogolynak egyszerű története is, akinek a köteleit az Úr leoldotta. És sajátos gyönyörűséget érzek, ha bekapcsolódhatok azok hálaénekébe, aki örömmel köszönik meg, hogy amikor az Úrhoz kiáltottak, meghallgatta őket.

Figyeljétek meg, hogy a zsoltáríró ***bizonyos tényekre* *hivatkozik*, *amelyekről megemlékezett***. „Uram! Örökké megmarad a te igéd a mennyben. Nemzedékről nemzedékre van a te igazságod; Te erősítetted meg a földet, és áll az”, stb. És aztán ***bizonyos gyönyörűségről beszél, melyet megtapasztalt***, miközben e tényeket számba vette: „Ha nem a törvényed lett volna az én gyönyörűségem, elvesztem volna az én nyomorúságomban”.

 **I.**

Itt tehát erős vigasztalásunk van **BIZONYOS TÉNYEKBEN, MELYEKRŐL MEGEMLÉKEZETT**. Szárnyalj a te hegyeidre, amikor az ellenség megszállja a földet. Rejts el magad a te Istened erősségeiben.

**1.** Első vigaszunk ***Isten örök létezése****,* ami az Ő hűsége és ereje folytonosságából tárul elénk. „Él az Úr!”, ebbe az üdvös ténybe kapaszkodnak a belső és külső ellenségtől üldözött kegyes lelkek.

Figyeljétek meg, kérlek, hogy nincs semmi esetleges, vagy véletlenszerű a zsoltáros elmélkedésében, mintha valamely idegen gondolat lövellt volna egy fénysugarat a levert és elcsüggedt ember elméjébe. Nem. Az ő öröme nem olyan, mint egy pusztában nyíló virágszál, vagy mint egy ritka madár, mely vidáman csiripel a téli fagyban, hanem bőséges, sőt túláradó oka van az örömre. Bizalma azokon a régi nagyszerű klasszikus sorokon szalad, mint sínen, melyeket az isteni ihletés megszentelt. Amikor Mózes szíve elborzadt az ember mulandósága felett, akkor írta e fenséges ódát Isten örökkévalóságáról: „Uram, Te voltál nékünk hajlékünk nemzedékről nemzedékre.” (Zsolt 90,1). Így itt is, Isten örök létezése képezi az első tényt, melybe a nyomorúságba jutott szent fogódzkodik.

A legkiválóbb írásmagyarázók szerint igénk kezdőmondatát így kellene fordítani: „Öröktől fogva vagy te, Uram! A te Igéd szilárdan áll a mennyben.” A második vers, amint megfigyelhetitek, két mondatra van osztva; és a költői párhuzamosság elve megkívánja ugyanezt a felosztást ebben a versben is, ha a költői szabályt követjük. De ez nem képezne két sort, csak úgy, ha az elsőt öt szót külön mondatként olvassuk: „Öröktől fogva vagy Te, Uram!”

Akár jogos ez az észrevétel vagy sem, nem lényeges, mert, amint már mondtam, a tény világos a használatos (angol) fordításból is: Isten van. Ő örökké ugyanaz, és az Ő évei minden generáción át tartanak.

Ez egy igen egyszerű igazság, és ki az az őrült, vagy bolond, aki kételkedne benne? Ha egyszer létezik egy Isten, annak önmagától-létezőnek és öröknek kell lennie.

De a legegyszerűbb igazságokból folynak a legédesebb áldások. A kenyér elég egyszerű; nincs szükség kiváló konyhamesterre, hogy megtanítson a kenyérkészítés titkára. De nézzétek, az emberek milyen nagy sokasága táplálkozik ezzel az egyszerű élelmiszer-cikkel. És éppen így, a legegyszerűbb igazságok a legértékesebbek, mert sokkal többeket fenntartanak, mint a csemege-igazságok, melyek csak kiváló elmék számára alkalmasak, vagy csak azoknak, akik mély tapasztalatokra tettek szert Isten dolgaiban.

A Mózes énekében – amely a Bárány énekével van összekapcsolva (Jel 15,3) – van egy magas szólam, melyet emberi nyelv nem tud túlszárnyalni. „Kicsoda az istenek (vagy hatalmasok) közt olyan, mint Te Uram? Kicsoda olyan, mint Te, szentséggel dicső, félelemmel dicsérendő és csodatevő” (2Móz 15,11). És gyakran milyen fennkölt kifejezéseket használnak a próféták, amikor az Úr lényének fenségét, munkáinak nagyságát, akaratának szuverén voltát, és népének tett ígéreteihez való hűségét hirdetik! És mégis, az Ézsaiás vagy Ezékiel gazdag képzelőereje, vagy a Jeremiás szívélyes stílusa sem képes kifejezni Annak kiválóságát, aki mindeneket betölt mindenekkel. Szakadatlanul harsogják Annak dicséretét, akit egyedül illet a hódolat, olyan hangon, mely felér a szeráfokéval; vagy támadják a pogányok bálványimádását, kik élettelen kőszobroknak áldoztak; vagy leleplezik az üres képmutatást, mely megvonja az igaz Istentől az imádatot; vagy elítélik a hitetlenséget, mely korlátok közé zárja Izráel Szentjét, és kétségbe vonja szavait. Mindezen esetekben, ha fülünket feléjük fordítjuk, nagy erővel felemelik szívünket múlandó életünk földhöz ragadt gondolataiból Jehova lényegi istenségének végtelen tökéletességéhez, akiről az Írás emberi nyelven azt mondja, ( hogy az Ő örökkévaló létezését a mi kicsinyes számításainkhoz igazítsa), hogy „Őnála egy nap annyi, mint ezer esztendő, és ezer esztendő, mint egy nap” (2Pt 3,8). Testvéreim, körül vagyunk véve Istennel, minden oldalról. Őbenne élünk, mozgunk és vagyunk. (Csel 17,28). Az Ő önmagától való létezése és hatalma kiapadhatatlan irgalomforrás a számunkra!

Figyeljétek meg, kérlek, hogy ez az egyszerű igazság a legfenségesebb tény, amelynek megragadására egy értelmes teremtmény elméje csak vágyódhat! Isten él – úgy él, mint Isten. Ragadd meg ezt az éltető valóságot, és egészséget fog árasztani lelked minden képességébe. „Higgyetek Istenetekben, az Úrban, és megmaradtok! Higgyetek prófétáinak, és boldogultok!” (2Krón 20,20). De ha Isten nem tölti be minden gondolatodat, nem lehetsz istenfélő ember!

Semmi sem történik az Úrnál véletlenül. Mi az, ami pusztulással fenyegetné az Ő létezését, meghiúsítaná szándékát, gyengítené erejét, elhomályosítaná szemét, csökkentené szívének gyöngédségét, vagy elvenné ítéletének bölcsességét? „Te ugyanaz vagy, és a Te esztendeid el nem fogynak.” (Zsid 1,12).

Aztán, Isten gyermeke, emlékezz, te olyan juh vagy, aki sohasem veszítheti el Pásztorát. Olyan gyermek vagy, ki sohasem veszítheti el Atyját. „Nem hagylak titeket árvákul”, mondta Jézus (Jn 14,18), és ebben az Örökkévaló Atya szívét fedte fel. A legnagyobb szorultságban is van Atyánk a mennyben!

Amikor egy özvegy édesanya, ki vigasztalhatatlan volt már régóta, s ott ült sírva férje elvesztése felett, kisfia megfogta ruháját, s ezt kérdezte, „Anya, hát Isten is meghalt?” Ez a kérdés feddésként hatott az anya keserűségéért, és emlékeztette őt, hogy az Őrizője és Barátja mellette áll! „Férjed a te Teremtőd, a seregeknek Ura az Ő neve” (És 54,5). Az igazi vigasz forrását nyitotta meg számára, melyet, akárcsak Hágár a pusztában, korábban nem volt képes látni. (1Móz 21,19).

Isten gyermeke, hallgasd meg, amit mondok: elveszítheted javaidat, de nem veszítheted el Istenedet! Jónáshoz hasonlóan, azt láthatod, hogy az ígéretes lopótök elfonnyad, de Istened megmarad! Elvesztheted földedet, de nem a te Uradat; elveszítheted megtakarított vagyonkádat, de nem a te Szabadítódat. Még ha a legrosszabb jönne is, és egy ideig elhagyatva lennél, látszólag magától Istentől is, mégis Őt el nem veszítenéd, mert, a kereszten szenvedő Jézushoz hasonlóan még mindig így szólítanád Őt „Én Istenem! Én Istenem!”(Mk 15,14) „Isten az én osztályrészem” (Zsolt 16,5), mondja lelkem – egy olyan osztályrész, ami megmásíthatatlan döntéssel a mienk, - hogy két változhatatlan tény által, melyekre nézve lehetetlen hogy az Isten hazudjék, erős vigasztalásunk legyen nekünk, akik hozzá menekültünk oltalomért, hogy megragadjuk az elénk tárt reménységet (Zsid 6,18). Ő él. Ő uralkodik. „Ez az Úr a mi Istenünk, és Ő vezet minket mindhalálig” (Zsolt 48,15).

Igen, ez egy egyszerű tény, hogy *Isten van,* de olyan tény, amely gyakran, újra és újra páratlan frissességgel hat ránk! Találkoztam a múltkor Istennek egy kiváló szolgájával, akinek nevét ha említeném, mindannyian tisztelettel öveznétek. Azon a reggelen elég rossz hangulatban volt, levert és csüggeteg, és beszélgetésünk során elmondta, hogy ő úgy hiszi, hogy a gonosz erői felülkerekednek ebben az országban, s hogy attól fél, a keresztyénséget szinte teljesen kioltják, egyrészt Róma hívei, másrészt az istentelen hitetlenek. S hogy én minden bizonnyal még életemben látni fogom London utcáit vérrel hintve, miközben az anarchia elárad, úgy, amiként történt az első francia forradalomban. Annyira belemerült borúlátó beszédébe, hogy kötelességemnek éreztem, megfeddeni. Ezért azt mondtam neki, hogy nem ijedek meg könnyen az ilyen jóslatoktól, mert meg vagyok győződve, hogy Isten nem halott. Ez a mi szilárd remény-szirtünk: a világkormányzás gyeplői az élő Isten kezében vannak, és az ördög nem képes meghiúsítani az Ő rendeleteit, és a történések sem gátolhatják az Ő akaratát.

Amikor Heródes, és Pontius Pilátus, a pogányok és az Izráel népe összegyűltek a szent gyermek Jézus ellen, akit Isten felkent, milyen kevés eredményt értek el! Mindent megtettek, amit csak akartak, legalábbis úgy vélték, céljukat elérték. De mit értek el valójában ármánykodó tanácsaikkal és gonosz kezeikkel? Hallgassátok csak figyelmesen. Ők (a Sátán megbízottjai) „megtették mindazt, amit Isten keze és bölcs tanácsvégzése előre elhatározott, hogy megtörténjék” (Csel 4,28). És így lesz ez mindig! Az Úr ellenségei rendkívül dühösek és hevesek, de ti és én, akik hiszünk Istenben, megtehetjük, hogy mosolyogjunk ostobaságukon. Hadd legyen úgy, a sötétség erői élvezzék csak képzelt előnyös helyzetüket, amelyet kívánnak: annál nagyobb vereséget aratnak maguknak. „Az egekben lakozó neveti, az Úr megcsúfolja őket! Én kentem ám fel az királyomat a Sionon, az én szent hegyemen!” (Zsolt 2,4).

„Az egyház – mondják sokan – veszélyben van”. Nos, ez attól függ, kinek az egyházáról beszélnek. De ha a mi Urunk Jézus Krisztus egyházáról van szó, úgy a pokol kapui sem vehetnek rajta diadalmat! (Mt 16,18). Jertek hát, örvendjünk s legyünk bizakodók! Ha Luther képes volt énekelni, amikor a csata épp, hogy megkezdődött – miközben a hét halmon ülő démon ereje csak átmenetileg kezdett inogni -, ti meg én miért akasztanánk hárfáinkat a fűzfákra, most, amikor a csata eredményeként immár elvérzik a sárkány! Jertek, énekeljünk az Úrnak, mert dicsőségesen diadalmaskodik! Lovat lovasával a tengerbe vetett! (2Móz 15,1). Ami pedig ezeket az amálekitákat illeti, akik az úton támadnak meg, és akarnak meggátolni a haladásban (5Móz 25,17), jertek, Jósafáthoz hasonlóan állítsunk énekeseket az Úrnak, hogy menjenek seregünk előtt, és halleluját zengve ütközzünk meg velük! (2Krón 20,21) Jertek, énekeljük: „Kelj fel, ó Uram, és fussanak el ellenségeid előled, mint polyva a szél előtt! (4Móz 10,35) Igen, legyenek olyanok, mint kosok kövérje, mely elég az oltár tüzében, mert Te, Uram, Király vagy, és uralkodni fogsz örökkön örökké!... Ez valóban vigaszt árasztó kútforrás!

**2**. Szorosan rokonságban áll Isten örökkévaló létének tényével e másik tény: ***az Ő Igéjének változhatatlan volta****.* „A Te Igéd szilárdan áll a mennyben!” Ez állítás igazsága amilyen egyszerű, olyan érthető a számotokra. „Így szól az Úr: az egek az én ülőszékem, s a föld lábaim zsámolya” (És 66,1). Igéje szilárdan az egekben van rögzítve, és a mennyből van kibocsátva, az Ő dicsőséges kormányzóterméből, és azt nem lehet megváltoztatni a földön, birodalmának e távoli térfelén. Ezért Isten Igéjére nagy bizodalommal hivatkozunk a nehézségekben, ehhez folyamodunk szorultságainkban, mert tudjuk, megbízható minden állítása, amit csak tartalmaz. Isten Igéje meg nem változhat soha. Isten szilárdította meg.

Vannak személyek, akiknek nincs stabil lakásuk, ide-oda járnak és örökké nyugtalanok, nem tudnak lehorgonyozni. De Isten Igéje nem a földhöz van kötve, ahol minden ingatag és viszonylagos, hanem a mennyben van megalapozva, az örökkévaló és végtelen értékeknél, melyek nem változnak. „Uram, örökké megmarad a Te igéd a mennyben!”

***Isten célja és terve rögzítve******lett, s nem ingatag.***Ő tudja, mit szándékszik tenni. Ti, meg én gyakran egy bizonyos tervvel kezdünk munkánknak, amitől később kénytelenek vagyunk eltérni, amint meglátunk valamit, ami jobbnak kínálkozik, vagy belátjuk, hogy óhajtott vágyunk nem elérhető, és meg kell elégednünk valami kevesebbel. De Isten esetében nem lehet szó látásbeli hibáról, ami igazítást igényelne, és erejében sincs hiány, ami elvonná őt előbbi elhatározásától. A legfelsőbb Értelem elleni sértés azt képzelni, hogy Ő kapásból cselekszik, hol ezt, hol azt, minden terv és módszer nélkül. Mi hívők, valljuk kétségen felüli igazságként, hogy Istennek van egy megdönthetetlen terve, amely minden dologra kiterjed, úgy azon dolgokra, melyeket megenged, mint azokra, melyeket elrendel.

Anélkül, hogy egy percre is tagadnánk az emberi akarat szabadságát, mégis hisszük hogy az örökkévaló bölcsesség átlátja az emberi akarat szövevényes bozótját, és mindenestől uralja azt az Ő saját céljaira. Isten ismeri és számon tartja az emberek összes hajlamait és szándékait, és az Ő terve, annak hatalmas kiterjedésében mindazokat felöleli. Attól a tervtől Ő sosem tér el. Amit elhatározott, azt véghez is viszi. Szívének határozott szándéka örökké szilárdan megáll.

Ó, mit is érhet el az angyalok, vagy emberek ellenállása, amikor a Mindenható az Ő felsőségét érvényesíti? – Amint kertedben jársz egy őszi reggelen, a pókok hálót szőhetnek az ösvényre, de te alig veszed észre, mert amint mész, lábad alatt szertefoszlanak. Így van minden tervvel, bármilyen ügyesen koholták is ki azt, ami meggátolni igyekszik az Isteni Tervet. Isten akarata meg kell valósuljon! Ő könnyedén, minden erőfeszítés nélkül, az összes eseményeket beépíti az általa választott formába. Úgy a szellemi (értelmi) világban, mint az anyagvilágban az Ő uralma abszolút.

Egyik ember nem képes *közvetlenül* hatni a másik emberre, hogy megváltoztassa annak szándékát, de *közvetetten* elé tárhat érveket, melyek az értelemre gyakorolt hatásukkal, teljesen megváltoztathatják e teremtménynek, embertársának a hozzáállását. De mennyire igaz ez a példabeszéd: „A királynak szíve olyan az Úr kezében, mint a vizek folyásai, valahová akarja, oda vezeti azt.” (Péld 21,1). Isten oly könnyen képes az emberek gondolatait befolyásolni, mint mi csővezetékkel a vizet ide-oda vezetni…

Isten szándéka és célja szilárdan áll a mennyben, és úgyszintén ***az Ő szövetsége és (üdvözítő) terve*** *is.* Testvéreim, azt el tudom képzelni, hogy Isten megváltoztatja eljárási módszerét, de nem tudnám elképzelni, hogy szövetségét módosítja.

Szövetségre lépett Krisztussal a mi érdekünkben. Az áldozat, amely ezt érvényesíti, megöletett, és most a szövetség „mindennel el van látva és állandó” (2Sám 23,5). Minden egyes iótája és pontocskája aláírva és lepecsételve van dicsőséges Kezesünk és áldott Képviselőnk halála és feltámadása által. Ettől a szövetségtől Isten sohasem tér el.

A cselekedetek szövetségét mi megszegtük, de Isten megtartotta, mert Ő megtette, amit mondott, hogy tenni fog.

A kegyelmi szövetséget nem szeghetjük meg, mert Valaki mással köttetett a mi érdekünkben, Aki már teljesen betöltötte annak feltételeit, úgyhogy a kegyelem szövetsége szilárdan áll a szentek iránt, anélkül, hogy egy „ha”, vagy „de”, vagy „talán” foglaltatnék benne. Egyszerűen e feltétel nélküli ígéretekből áll, hogy: „Én ezt cselekszem” és „ti fogjátok cselekedni”.

Olvasd el ezt a szövetséget önmagadnak, és lásd meg! Akár Ezékielből veszed a másolatát, akár az apostol által bemutatott példányt olvasod (Ez 16,60; 34,25; 36,26; Jer 31,31-34; Zsid 8,10): ott van, egy olyan szövetség ez, mely feltétel nélküli, örökké tartó, sosem változik.

Ó, én úgy örvendezek „a Dávid biztos javain” (Csel 13,35). „Úgy lesz ez nekem, mint Nóé idejében,” mondja az Úr, „ahogyan megesküdtem akkor, hogy özönvíz nem árasztja el többé a földet, úgy esküszöm meg, hogy többé nem haragszom rád, és nem fenyítlek meg” (És 54,9). Nos, áldott legyen az Ő neve: a szövetség szilárdan áll a mennyben!

Aztán van egy másik üdvös dolog, ami szilárdan áll, nevezetesen, ***Isten ígérete, és az azt végrehajtó erő****.* Beszéltem az ígéret szilárdságáról, mert valójában a szövetség alkotóelemét képezi. De most az evangélium ígéretéről szólok, amely ki lett hirdetve az emberek fiainak. „Aki hisz és megkeresztelkedik, üdvözül” (Mk 16,16)– ez igaz, és szilárdan megáll minden nemzedékben. „Aki hisz Őbenne, örök élete van (Jn 3,36)” – ez mindig igaz marad. „Aki énhozzám jön, én azt semmiképpen ki nem vetem” (Jn 6,37) – ez sosem változik, egész az ítéletnapig! Isten nem másítja meg azt, ami szájából kijött. Ezt maga Krisztus hirdette ki. Apostolai által tanúsítva lett. A Szentlélek leszállása által igazoltatott.

Az evangélium ígérete szilárdan áll a mennyben: ezért az evangélium prédikálása az emberek fiai közt tele van erővel. Menjetek és prédikáljátok, drága testvéreim! Menjetek, mondjátok, kedves nővéreim! Ne félj soha attól, hogy hibázol, ha az ingyen kegyelmet és meghaló szeretetet hirdeted! „Isten nem titokban szólt, és nem a sötétség földjének helyén” (És 45,19). A lelkek megmentése bizonyságul fog szolgálni az evangélium hatékonyságára, mígnem annak ereje által minden egyes véren-megváltott lélek Jézus lábához nem lesz hozva. Nincs változás a ránk bízott hirdetendő üzenetben. „A te igéd örökké megáll a mennyben”.

Ezenfelül, ***az evangélium******tana***is*,* éppúgy, mint az evangélium ígérete, *szilárdan áll a mennyben.* Nem tudom, hová sodródnék, ha egyszer elhagynám a régi hajójáratot, s a homokzátonyra hajtana a szél.

Vannak bizonyos testvérek, akik abban találják élvezetüket, hogy olyan folyón evezzenek, melyen nincs semmi jel, semmilyen világító bója, csak örökké változó homoktorlaszok. Ők nem használnak térképet a kormányzáshoz, csak saját maguk által mércézett mérőónjukat használják időrő-időre, s azt is alkalmanként változtatják. Azt mondják, tanaikat kigondolják.

Én nagy bánatban és gondban lennék, ha nekem kellene kigondolnom a mennybe vivő utat, ahelyett, hogy a mennyei kegyelem csillaga vagy az ige térképe adna vezetést.

Ezek nem evangélium-hirdetők, hanem evangélium-kiagyalók akarnak lenni. És üzenetük nem úgy hangzik, mint Isten kegyelmének evangéliuma, hanem mint az emberi képzelet evangéliuma, saját konyhájukban kotyvasztott evangélium, melyre nem a Szentlélek tanította őket. Nagyon szánakozom a bizonytalan evangélium hallgatóin, éppúgy, mint a hirdetőin.

Amit szolgálatom kezdetén hirdettem nektek, azt fogom hirdetni, Isten kegyelme által, mindaddig, amíg csak e nyelvre síri némaság borul. Az evangélium tanait egyre jobban ismerem, de nem ismerek ennél jobb tanokat. Ezek bizonyos, szilárd dolgok, melyet az igazság Kezese kitörölhetetlenül bevésett elmémbe; megfellebbezhetetlen, minden kétség felett álló igazságok ezek. Ami a kétséges, vitatható elméleteket illeti, melyek iránt óvatosaknak kell lennünk – ezeknek a tárgyalását hittestvéreimre hagyom, vitassák meg őket.

A teológiai gondolkozás oly ingatagul váltakozik állandóan e 19. században, hogy úgy vélem, maholnap speciális barométerre lesz szükség, kimutatni a tanok váltakozásait, akárcsak az időjárásét. Ezek szerint komolyan kell tanulmányoznunk a teológiai folyóiratokat, hogy láthassuk, melyik vallásos gondolkozás kerekedett felül, s aztán prédikációinkat az utolsó bölcs ember elveihez kell szabnunk, aki úgy döntött, hogy különleges bolonddá teszi magát.

Nos, ami engem illet, én nem tartok a teológiai divattal, hanem továbbra is megmaradok annál, ahol vagyok. „Beragadva a sárba” – hallom a megjegyzést. „A sziklán állva!” – vallom én. Sőt, ha úgy tetszik: a Sziklába vésve, - rendíthetetlenül, nem térve el attól! Ha ez az evangélium hazugság, úgy bánom, hogy valaha is hirdettem, és sohasem fogom többé prédikálni. Ha viszont igaz, úgy az igazság nem egy évkönyv, vagy hetilap, amit idő lejártával eldobunk. Ha igaz volt a 2. esztendőben, éppolyan igaz ma, az 1882-es esztendőben is! S ha nem igaz ma, úgy sohasem volt, és sohasem lesz igaz! Mert az igazság nem jön-megy, nem csak egy ideig érvényes, s majd megszűnik igaz lenni...

Ó, egyszerű lelkek, vessétek magatokat ez áldott tényre: Isten Igéje „szilárdan áll a mennyben”! Szilárdságát nem nyerheti Oxfordból, sem Cambridge-ből, vagy valamely más híres egyetemről – de szilárdan áll a mennyben! Forduljatok a mennyből kapott Könyvhöz, és olvassátok a mennyei igéket magának a mennyei Léleknek a tanítása alatt (Jn 14,26), és így erőről erőre juttok az ismeretben, nem afelől, ami *bizonytalanul talán* igaz, hanem afelől, ami *csalatkozhatatlan igazság,* mert az Isteni kinyilatkoztatás jegyét viseli magán, ennek erősítő pecsétje van rajta – oly tekintély, melytől nem lehet másra fellebbezni.

**3.** A harmadik tárgy: ***ez ige beteljesedésének bizonyossága (Isten hűsége Igéjének beteljesítésében).***„Örökké megmarad, Uram, a te Igéd a mennyben! Nemzedékről nemzedékre van a Te igazságod.” Azok az emberek, akik a múltban Isten Igéjében bíztak, folyton igaznak találták azt, bármely nemzedékben. Az apostoli korban, vagy még korábban, a Dávid idejében, vagy a Mózes korában, az Ábrahám, vagy Nóé napjaiban, vagy Ábel életében, aki csak Istenben bízott, úgy találta, hogy Ő imádságot meghallgató Isten, és megjutalmazza azokat, akik Őt keresik (Zsid 11,6). A szövetség, amint már mondtam, nem változik; az igazság nem változik;

és bár az újabb nemzedék az emberek ítélete szerint nagyon különbözik a régiektől, én nagyon kétlem, hogy Isten is különbnek ítéli. Az egyik nemzedék épp olyan, mint a másik, mint a tenger egymást érő hullámai. Mi úgy gondoljuk, egyre bölcsebbekké válunk, de nem valami erős bizonyítéka bölcsességünknek az, hogy mi azt gondoljuk, ilyenek vagyunk. Én nagyon is megkérdőjelezem ezt az agyonmagasztalt 19. századi fejlődést. Igaz, gőzgéppel járjuk az országot, ahelyett, hogy szekereken utaznánk, és így sokkal hamarabb összetörjük magunkat. Most már bejárjuk az egész világot, hogy egy darab kenyeret vásároljunk, amit eddig saját földünkön termeltünk meg magunknak, s éppoly jó volt, mint ez, ami most messze földről érkezik. Voltak jó emberek akkor, és vannak ma is.

Én nem becsmérelem az újításokat, melyeket a technikában és a művészetben s másutt tettek. Hálát adok Istennek mindezért. De mindez milyen javulást hozott az emberben? Ez a fő kérdés. Én úgy látom, nagyon hasonlítunk elődeinkre. Amikor olvasom az Izráel fiainak pusztai vándorlásáról szóló történetet, azt látom, hogy bűneik és esztelenségeik, zúgolódásaik és panaszaik megismétlődnek újra, a mi életünkben is.

De akár változott az emberi faj, akár nem, nincs változás Istennek az emberi fajjal szembeni bánásmódjában. Bármikor is, ha egy hívő bizalommal megnyugodott benne, Ő beteljesítette Igéjét azon hívő iránt az utolsó betűig. Változatlanul ez lesz az ő országában a folytonos alapszabály: „Legyen néked a te hited szerint” (Mt 8,13).

Ha végignéznénk mindazokat a viszontagságokat, melyeken keresztül Isten gyermekei átmentek, erre az egy lényeges következtetésre jutnánk: „sok baja van az igaznak, de valamennyiből kimenti őt az Úr.” (Zsolt 34,20). Ez így van ma, és így volt ezer évekkel ezelőtt. Szeretteim, ez a nagy irgalom: hogy Isten még mindig hűséges!

Amikor hallottam édesapám elbeszéléseit Istennek iránta való hűségéről, megerősödtem atyám Istenében való bizodalmamban. De én magam is elmondhatok ugyanilyen történeteket, sőt talán még több példát tudok feltárni, mint ő, Isten jóságáról, azok iránt, akik bizalmukat benne helyezik. S ez ugyanígy lesz gyermekeinkkel, és a gyermekeink gyermekeivel is.

Ó, megpróbált testvéreim, férfiak és nők, az Úr hűséges lesz hozzátok, miként hozzám is az volt. Az Úr nem hagy el titeket. Ezért ne csüggedjetek! Egész életetekben fenntart titeket! „Életeden át tartson erőd… Alant vannak örökkévaló karjai.” (5Móz 33,25.27). Vele győzni fogsz, bármilyen hevessé váljon is a harc. Csak bízz az Úrban, és várj türelmesen rá. Ne folyamodj bűnös megoldásokhoz, mert Ő kiment téged, és Isten meg fog dicsőülni benned.

4. De tovább kell mennem a következő megfontolást érdemlő tényre, és ez nem más, mint ***az ige állandósága a természetben****.* Erre utal a zsoltáros a következő szavakban: „Megerősítetted a földet és áll az; a Te ítéleteid szerint áll minden ma is; mert minden, ami van, teneked szolgál.” Isten szavára lettek az egek, és az Ő szava (igéje) által áll fenn a világmindenség. Mi beszélünk a „gravitáció törvényéről”, meg a „természet törvényeiről” de valójában az egyetlen erő a természetben az, hogy Isten szólott. Az Úr szava az az erő, mely által minden egybefoglaltatik és megmarad a maga helyén.

Nézzétek a földre: beszélünk „a föld oszlopairól” – az azt fenntartó alapzatról, de az mire épül? Modern tudományunk nem gyengíti az ige tanúságát, inkább megerősíti azt. A föld „a semmiségen nyugszik” (Jób 26,7). Ott lebeg a térben, és mégis sosem tér le a helyéről, keringésében nem tér le saját pályájáról. Vannak kisebb rezgések belsejében, de emiatt nem fordul el attól a helytől, melyet Isten megszabott neki. Folytatja Nap körüli pályáját rendíthetetlen hűséggel.

Ez a világ sokkal szélesebb, mint te vagy, és sokkal nagyobb erőre van szükség, hogy helyén maradjon, mint amennyi szükséges téged megtartani a helyeden. Mégis a világ a helyén van. És ne tartaná fenn az Úr az ő szolgáját, és ne őrízné meg az eltévelyedéstől? Az egész világ technikája sem lenne képes a földgolyót saját tengelye körül forgatni, vagy annak pályáját előre vinni. Úgy hiszem, az angyalok ereje sem elégséges ilyen teljesítményekre, mint amit Isten egyszerűen akaratával megvalósít. Szilárdan tartja a világot, és az fennáll. Legyünk hát bizalomteljesek iránta. Ha Isten egyszer szószegő lenne, és megváltoztatná rendeléseit, akkor várhatnánk, hogy bekövetkezik, hogy a föld teljes gőzzel nekimegy a napnak, vagy kirohanna pályájáról, messze a térbe, ki tudja hová… De amíg helyét megtartja, mi okunk lenne, akár nektek, akár nekem az aggódásra? Nemde biztos jele annak, hogy az Úr úgyszintén megtart minket is? Fenntartja a csillagokat, ami nagyobb erőt kíván. És nem tartana fenn minket, kik sokkal kisebbek vagyunk? Mi nem vagyunk egyebek, mint kis cseppek, porszemek, alig látható dolgok, és mégis Isten nagy erejéről beszélünk, melyre szükségünk van, hogy megtartson minket a helyünkön! Szűnjünk hát meg a kételkedéstől, amint szemléljük, hogy Isten kezében tartja e nagy világot, mint zafírkövet, sárga foglalatban.

És testvérek, nemde igaz, hogy ez a mi világunk, bármilyen nagynak tűnik is nekünk, mégis csak egy kis planéta a nagy égitestek között? Az Úr fenntartja az összes világokat, egységes univerzumban: „A te ítéleteid szerint áll minden ma is”. Minden egyes csillag megtartja helyét. „Egy nap ragyog nappal, tízezer fénylik éjjel”, és ezek a konstellációk, és Isten teremtményeinek mindegyike betartják a menny rendeleteit. Isten nem tér el az Ő döntéseitől, és nem engedi, hogy a fényes égi seregek megbontsák soraikat. Nem száguldhatnak szerte vad összevisszaságban; ők a menny hűséges őrállói. Isten nevükön szólítja őket, irányítja és uralja seregeiket szám szerint (És 40,26). Hát nem az Ő szolgái ők, kik lábainál várakoznak, mint szolgálólányok néznek úrnőjükre? Intésének mind engedelmeskednek.

E tudatnak örömmel kell eltöltenie szívünket és ez bátorságot kell keltsen bennünk. Ha ez *égi testeket –* amint mi nevezzük ez élettelen teremtményeket – Isten ereje tartja fenn és bölcsessége igazgatja őket, miért ne bíznánk hát mi a Mindenhatóban, ki őrzi lelkünket, vagy a Mindentudóban, ki bölcsen irányítja lépéseinket? Ha amott a nagy égbolt látható támaszték nélkül áll, az én hitem ne tudna az isteni ígéreten nyugodni, még ha semmilyen támasz sincs is a láthatáron?

Ezek az óriási égi testek, melyekről beszélünk, törvény alatt vannak, és az Isteni rendeleteknek vannak alávetve, úgy az általuk végzett mozgásban, mint a létrehozott hatásukban (befolyásukban) is.

Az egész teremtettség engedelmeskedik Alkotójának, az embert kivéve. Ismereteink szerint sehol sincs lázadás az univerzumban csak az elbukott angyalok és a magunkfajta állhatatlan emberek között. Mitől tartok tehát? Ellenséges erőktől nem kell tartanom, azok nem árthatnak. Ha Isten akarja, egy hajórajnyi angyalt küldhet a segítségemre. Tud parancsolni a csillagoknak, hogy pályájukon harcoljanak értem, ha szükséges (Bír 5,20). Mind az Ő szolgái. A természet törvényeinek folytonossága bizonyíték Isten Igéjének állandósága mellett. Erősítsétek meg bizodalmatokat a láthatatlan dolgokat illetően a láthatók szilárdsága által –

„Kegyelmi Igéje annyira bizonyos,

Mint az egeket létrehívó szó,

A csillagok rendje is Igéjétől hangos,

Mind az Ő ígéreteiről szól.”

**5.** Van még egy másik tény, melyet csupán futólag érintek: ***az ige állandósága a tapasztalatban****.* Azt mondja a zsoltáros: „Ha nem a te törvényed lett volna az én gyönyörűségem, akkor elvesztem volna az én nyomorúságomban”.

Jól tudjuk, saját tapasztalatból, miről beszél. Irgalmasan fenntartott az Úr, amikor teljesen elpusztulhattunk volna. Testvéreim, ugyanaz a szó, mely a földet megtartja a helyén, elégséges volt mindeddig, hogy megtartson titeket a helyeteken. Közületek egyesek mély vizeken mentek keresztül, de azok mégsem borították el őket. (És 43,2).

Együtt tudok érezni a fiatalokkal, megértem őket, amikor kételkednek, mert nem látták az Úrnak hatalmas tetteit, melyekről atyáik beszéltek nekik. De ha már 40 éve fenntartott titeket a pusztaságban, úgy jól kellene ismerjétek az Úr hűségét! És szégyenkezem miattatok, amikor elcsüggedtek, és testvéreiteket is elbátortalanítjátok. Mindenekfelett szégyellem magamat, valahányszor csak levert vagyok.

Drake admirális körülhajózta a világot. Túlélt mindenfajta vihart és csatákat. Egy napon, amikor a Temzén haladt felfelé, egy szörnyű viharba keveredett, s amikor már-már elsüllyedt, az admirális felkiáltott: „Nem, ez nem lehet! Körüljártam a világot, nincs szándékomban egy árokban megfulladni.” Szeretném, ha ti is hasonló bátorsággal gondolkoznátok, mert az Úr nem hagy el titeket. Bizonnyal Ő, aki megőrzött korábbi összes nyomorúságotokban, nem fog magatokra hagyni jelenlegi bajaitokban. Ha nem leltetek volna gyönyörűséget Isten Igéjében, már rég elvesztetek volna nyomorúságotokban. Tekintsetek vissza a múltba, és lássátok, hogy Isten elégséges volt számotokra egész mostanig. Milyen okotok van gyanakodni, hogy nem élvezhetitek barátságát a jövőben?

**II.**

Miután ekként elétek tártam a zsoltáros által számba vett tényeket, továbbmegyek és e második fejezetben szólni fogok **A GYÖNYÖRŰSÉGRŐL, MELYET MEGTAPASZTALT NYOMORÚSÁGA IDEJÉN**.

„Nyomorúságra születik az ember, miként felfelé szállnak a tűz szikrái”, mondja Jób egyik vigasztalója (Jób 5,7), bár úgy vélem, Jób kevés vigaszt merített e bölcs fejtegetésből.

Azonban azok a nyomorúságok, melyek közös sorsként érnek mindenkit, gyakran nem közönséges gyötrelmet okoznak az érzékeny lelkű embereknek. Egyes férfiak és nők olyan sokkot kapnak, melyből sohasem épülnek fel, fokozatosan hervadoznak és sorvadoznak, az egészség és boldogság egyaránt elhagyják őket.

Az ilyen éles krízisekben történik, amikor a világ semmi enyhet sem képes adni, hogy Isten Igéje végtelen gyönyörűséget ad, megnyugtatja a zaklatott szívet, és meggyógyítja a szív szomorúságát.

Ezek a zsoltárok – amelyeket többnyire Dávid írt, s többit pedig a dávidi iskola tanítványai – a nyomorúságnak szinte minden elképzelhető formáját felölelik, amelyeknek csak szegény szenvedő emberiségünk ki van téve.

És van egy másik dolog is, amin, úgy hiszem, örömmel fogtok elmélkedni. A következő: - e zsoltárokban azt látjuk, hogy mindezen esetekben **a sóhaj énekké változott**, mielőtt a szent könyvbe bekerült. Olyan törvénye ez a mennyek országának, mely felett kimondhatatlan gyönyörrel örvendezek. Tulajdonképpen, amikor szemlét tartok nyomorúságaitok felett, vagy az enyém felett, nagy elégedettséggel azt látom, hogy mindet öröménekké lehet változtatni!

Folytonosan együttérzést vált ki belőlünk ***a gyász***, melyben valaki közülünk mindig szenved. A rokonság és barátság kötelékeit a halál körülöttünk elszakítja. Minden nap gyászjelentésekkel szembesülünk. Ez így megy nemzedékről nemzedékre. De a ténynek ez az általánossága semmiképp sem enyhíti a veszteség éles fájdalmát szeretteink iránt.

Egyesek közülünk félelemben élnek; mások már leeresztették a redőnyt. Eltávozott tőlük, akire támaszkodtak. Kedves feleségedet a halál elragadta, akiről elmondhatod, hogy senki e földön fel nem ér vele. Csecsemőid, a szíved körül nyílt virágok, elhervadtak. Hallom magányos sírásodat, - de a közelben ének hallik. Minden teremtmény csak árnyék idelenn, de mégis van igazi lényeg.

Végül ehhez a Szentíráshoz fordulsz, és amint olvasod: „Él az Úr! Áldott legyen az én Kősziklám! Magasztaltassék az én üdvösségem Istene!” (Zsolt 18,47), a lelked feléled. Otthagyod a veszélyes tengert, és eléred a szilárd alapot, ahol elismétled ez igéket, „Uram, te voltál nékünk hajlékunk nemzedékről nemzedékre” (Zsolt 90,1).

Ó, kedves gyászoló, gondolataid messze jártak, akárcsak a bárkából kibocsátott galamb a puszta víz felett repdesett, de most Nóé keze ismét magához vesz. Ott nála csendesség és békés megnyugvás fogad. Itt van az üdvös párna, melyen fájdalomtól gyötört fejed szabadon pihenhet: „Te ugyanaz vagy, a Te esztendeid el nem fogynak” (Zsolt 102,27). Ez az a gyönyörűség, mely képes fenntartani a süllyedő lelket.

Dávid gyakran volt ilyen helyzetben, hogy úgy látszott, ***körülötte minden megrendül, meginog.***Semmit sem talált szilárnak. Akikben leginkább megbízott, leggonoszabb ellenségei lettek. Jó sorsa megváltozott. Kiűzték atyja házából, és a királyi palotából, hogy vándoroljon a pusztában, és lakjék a hegyek barlangjaiban. És olykor saját élete felől is kétségben volt, szíve megkeseredett, holott korábban ő volt a legboldogabb az emberek fiai közt…

Ó, ekkor, megemlékezett Istenről, és ez volt igazi gyönyörűsége: az örök alapokra épített. „A Te Igéd örökké szilárdan áll”, mondta. „Nekem nincs megalapozottságom. Elmentem Gáthba, hogy oltalmat találjak ott, de onnan is menekülnöm kellett: úgy látszik, mindenünnen kivetnek engem. Kehila városa kész elárulni. Saul folyton üldöz és gyötör. Semmi sem szilárd körülöttem, de ó, Istenem, a Te Igéd szilárdan áll! S ekkor a békesség folyóvízként árad lelkébe. Az Igében van gyönyörűsége, és szíve szent vidámsággal telik meg.

Úgyszintén, olykor úgy érezhette, hogy ***saját hite is elhagyta őt****,* és ez rettenetes kudarc. Amikor látásod elhomályosodik, és sötétségben jársz, rettenetes kétségek és félelmek gyötörnek. Semmit sem tudsz hinni; nehezen tudsz bármit is megragadni, amit mások hisznek. Ó, ez borzasztó. Saját gyengeséged, hűtlenséged Isten iránt, makacsságod, állhatatlanságod lázálmokkal gyötör, és minden lelkierődet elveszi. Ilyenkor milyen nagy vigasz *Isten hűségére* alapozni – „Nemzedékről nemzedékre tart a te hűséged. Tenálad nincsen változás.”

Ó, próbáld ki ezt, kedves megszomorodott, keményen megpróbált testvérem, és a Szentlélek Isten vezessen ennek megtapasztalásában, hogy megragadd e gyönyörteljes igazságot! És miközben sírsz saját hűtlenségeden, örvendezz Isten hűségében, és az Ő szövetségének változhatatlan voltában.

Dávid Bibliája nyilván sokkal kisebb volt a mienknél, de volt benne egy szakasz, amit, merem mondani, gyakran olvasott és szívében elmélkedett felette. Arra az igére gondolok, mely elmondja, hogy amikor Ábrahám elcsüggedt és mélyponton volt, „Az Úr kivitte őt, és ezt mondta: Tekints fel az égre, és számláld meg a csillagokat, ha azokat megszámlálhatod.” (1Móz 15,5). Milyen gyakran lövellhettek fénysugarakat e mennyei üzenethordozók a lelki tengerész szívébe, miközben ide-oda hányattatott az élet tengerén. Így tett Dávid, föltekintett az ég mély tükrére, és szíve Istenben megnyugodott, szilárd, állandó, édes békességgel.

Végezetül, amikor szolgái sem voltak vele, és ***segítői mind elhagyták*** *–* amikor egyedül volt, és senki sem hódolt előtte, vigaszt talált ebben a gondolatban – hogy minden teremtmény Isten szolgája, és a természet összes erői várnak a királyi vérből származó hercegekre, és tisztességet tesznek a királyok Királya gyermekeinek. Nem vagy szegény, a te atyád gazdag! Nem vagy elhagyott, veled van az Isten. Nem vagy megfosztva a segítőktől: az angyaloknak parancsolt felőled, hogy őrizzenek téged minden utadban (Zsolt 91,11).

Ó, bárcsak meg tudnám érinteni Isten csodát tevő gyógyírjával a síró csüggeteg szemét, hogy lássa: a hegyek tele vannak tüzes szekerekkel és lovakkal Elizeus körül! (2Kir 6,16). Ó, bárcsak megérinthetném Isten csüggeteg *szolgáinak* a szívét, és elérhetném, hogy lássák: Isten miként munkálkodik értük éppen most, és milyen bizonyos segítséget nyújt a nyomorúságban! (Zsolt 50,16)

Talán hallottatok a hamburgi polgármester és ama szent Oncken lelkipásztor közti párbeszédről, mikor először kezdett ott prédikálni. A polgármester ezt mondta neki: „Látja-e, uram, a kisujjamat? Ameddig csak mozgatni tudom e kisujjat, a baptisták ledöntésén fogok dolgozni!” Erre Oncken így válaszolt: „Teljes tisztelettel az ön kisujja iránt, polgármester uram, szeretnék egy kérdést én is feltenni önnek. Látja-e azt a hatalmas kezet?” „Nem, nem látom.” „Rendben, - mondta Oncken, - de én látom, és amíg az a hatalmas kar mozog, ön nem tud minket ledönteni. S ha csatára kerülne sor az ön kisujja és ama hatalmas kéz között, én tudom, hogy fog végződni.”

Nagy volt az örömem, amikor láthattam e polgármestert a hamburgi imaházban ülni, azok között, akik hallgatták prédikációmat az új imaház megnyitóján. A kisujj készségesen feladta ellenállását, és a nagy kar kimutatta erejét közöttünk!

Bízzatok az Úrban örökké, mert az Úrban, Jehovában örök kőszálunk van! (És 26,4). Isten segítsen erre minket, mindnyájunkat, úgy szentet, mint bűnöst, Krisztusért. Ámen.